CELEX: 32017R0335
Language: lt
Date: 2017-02-27 00:00:00
Title: 2017 m. vasario 27 d. Komisijos reglamentas (ES) 2017/335, kuriuo dėl steviolio glikozidų (E 960) naudojimo kaip saldiklio tam tikruose mažiau kalorijų turinčiuose konditerijos gaminiuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas (Tekstas svarbus EEE. )

28.2.2017   
            
            
               LT
            
            
               Europos Sąjungos oficialusis leidinys
            
            
               L 50/15
            
         KOMISIJOS REGLAMENTAS (ES) 2017/335
   2017 m. vasario 27 d.
   kuriuo dėl steviolio glikozidų (E 960) naudojimo kaip saldiklio tam tikruose mažiau kalorijų turinčiuose konditerijos gaminiuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
   kadangi:
   
               (1)
            
            
               Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
            
         
               (2)
            
            
               pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrąją procedūrą tas sąrašas gali būti atnaujintas Komisijos iniciatyva arba gavus paraišką;
            
         
               (3)
            
            
               2015 m. gegužės 27 d. pateikta paraiška dėl leidimo naudoti steviolio glikozidus (E 960) kaip saldiklį tam tikruose mažiau kalorijų turinčiuose konditerijos gaminiuose. Pagal Reglamento (EB) Nr. 1331/2008 4 straipsnį su paraiška vėliau supažindintos valstybės narės;
            
         
               (4)
            
            
               steviolio glikozidai – nekaloringos saldaus skonio sudedamosios dalys, kurios pagal Reglamento (EB) Nr. 1333/2008 7 straipsnį gali būti naudojamos kaloringiems cukrums pakeisti tam tikruose konditerijos gaminiuose: taip sumažinamas jų kaloringumas, o vartotojams pasiūloma mažiau kalorijų turinčių produktų. Steviolio glikozidus naudojant kartu su cukrumi produktams suteikiamas saldumas ir pagerinamos skonio savybės, palyginti su produktais, kuriems saldinti naudojami tik steviolio glikozidai, nes cukrus slopina steviolio glikozidų poskonį;
            
         
               (5)
            
            
               pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos (toliau – Tarnyba) pateikti nuomonę;
            
         
               (6)
            
            
               2010 m. Tarnyba priėmė mokslinę nuomonę (3) dėl steviolio glikozidų kaip maisto priedo (E 960) naudojimo ir nustatė, kad leidžiama steviolio glikozidų paros norma (LPN), išreikšta steviolio ekvivalentais, yra 4 mg, apskaičiuota vienam kilogramui kūno svorio per dieną;
            
         
               (7)
            
            
               2015 m. Tarnyba peržiūrėjo steviolio glikozidų poveikio vertinimą ir padarė išvadą, kad įvertintas poveikis buvo mažesnis nei LPN visų amžiaus grupių asmenims, išskyrus vieną šalį, kurioje poveikis mažiems vaikams yra viršutinėje ribų dalyje (95-asis procentilis) (4). 2015 m. institutui Rijksinstituut voor Volksgezondheid en Milieu apskaičiavus poveikį nustatyta, kad, darant prielaidą, jog produktai, kurių sudėtyje yra steviolio glikozidų, užima 25 % rinkos, o lojalumas prekės ženklui yra 100 %, siūlomas paskirties išplėtimas neturi įtakos 95-ajam procentiliui, kalbant apie poveikį dvejų–šešerių metų amžiaus vaikams Nyderlanduose;
            
         
               (8)
            
            
               2015 m. paskelbtoje nuomonėje Tarnyba nurodė, kad visų apribojimų ir išimčių, taikomų dėl steviolio glikozidų (E 960) naudojimo maisto produktuose, priskiriamuose prie 05.2 maisto produktų kategorijos, neįmanoma nurodyti klasifikavimo sistemoje „FoodEx“. Todėl visai maisto produktų kategorijai nustačius 2 000 mg/kg didžiausią leidžiamą kiekį poveikis buvo pervertintas. Be to, 05.2 kategorijos „Kiti konditerijos gaminiai, įskaitant burnos kvapo gaivinamąsias pastiles“ maisto produktai nebuvo įvardyti kaip vieni iš pagrindinių maisto produktų kategorijų, dėl kurių padidėja steviolio glikozidų (E 960) poveikis;
            
         
               (9)
            
            
               atsižvelgiant į tai, kad įvertintas poveikis yra mažesnis nei LPN visų amžiaus grupių asmenims, steviolio glikozidų (E 960) kaip saldiklio naudojimas siūlomomis paskirtimis ir naudojamas kiekis nekelia pavojaus saugai;
            
         
               (10)
            
            
               todėl tikslinga leisti naudoti steviolio glikozidus (E 960) kaip saldiklį tam tikruose mažiau kalorijų turinčiuose konditerijos gaminiuose, priskiriamuose prie 05.2 maisto produktų kategorijos „Kiti konditerijos gaminiai, įskaitant burnos kvapo gaivinamąsias pastiles“: kietuosiuose konditerijos gaminiuose (saldainiuose ir ledinukuose), minkštuosiuose konditerijos gaminiuose (kramtomuosiuose saldainiuose, guminukuose ir plaktos cukraus masės gaminiuose/zefyriniuose saldainiuose), paprastajame saldymedyje, nugoje ir marcipane (ne daugiau kaip 350 mg/kg); stipriai aromatizuotose gaivinamosiose pastilėse (ne daugiau kaip 670 mg/kg) ir burnos kvapo gaivinamosiose pastilėse (ne daugiau kaip 2 000 mg/kg);
            
         
               (11)
            
            
               Reglamento (EB) Nr. 1333/2008 II priedas turėtų būti atitinkamai iš dalies pakeistas;
            
         
               (12)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1333/2008 II priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. vasario 27 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2008 12 31, p. 16.
   
      (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
   
      (3)  EFSA Journal 2010; 8(4):1537.
   
      (4)  EFSA Journal 2015;13(6):4146.
   
      PRIEDAS
      Reglamento (EB) Nr. 1333/2008 II priedo E dalyje nurodyta 05.2 maisto produktų kategorija „Kiti konditerijos gaminiai, įskaitant burnos kvapo gaivinamąsias pastiles“ iš dalies keičiama taip:
      
                  a)
               
               
                  Steviolio glikozidams (E 960) skirtas įrašas su nuoroda „Tik konditerijos gaminiai, į kuriuos nepridėta cukraus“ pakeičiamas taip:
                  
                               
                           
                           
                              „E 960
                           
                           
                              Steviolio glikozidai
                           
                           
                              350
                           
                           
                              (60)
                           
                           
                              Tik konditerijos gaminiai, į kuriuos nepridėta cukraus
                              Tik mažiau kalorijų turintys kietieji konditerijos gaminiai (saldainiai ir ledinukai)
                              Tik mažiau kalorijų turintys minkštieji konditerijos gaminiai (kramtomieji saldainiai, guminukai ir plaktos cukraus masės gaminiai/zefyriniai saldainiai)
                              Tik mažiau kalorijų turintis paprastasis saldymedis
                              Tik mažiau kalorijų turinti nuga
                              Tik mažiau kalorijų turintis marcipanas“
                           
                        
            
                  a)
               
               
                  Steviolio glikozidams (E 960) skirtas įrašas su nuoroda „Tik stipriai aromatizuotos gaivinamosios pastilės, į kurias nepridėta cukraus“ pakeičiamas taip:
                  
                               
                           
                           
                              „E 960
                           
                           
                              Steviolio glikozidai
                           
                           
                              670
                           
                           
                              (60)
                           
                           
                              Tik stipriai aromatizuotos gaivinamosios pastilės, turinčios mažiau kalorijų arba į kurias nepridėta cukraus“
                           
                        
            
                  a)
               
               
                  Steviolio glikozidams (E 960) skirtas įrašas su nuoroda „Tik burnos kvapo gaivinamosios pastilės, į kurias nepridėta cukraus“ pakeičiamas taip:
                  
                               
                           
                           
                              „E 960
                           
                           
                              Steviolio glikozidai
                           
                           
                              2 000 
                           
                           
                              (60)
                           
                           
                              Tik burnos kvapo gaivinamosios pastilės, turinčios mažiau kalorijų arba į kurias nepridėta cukraus“